Dôvodová správa

A. Všeobecná časť

Ministerstvo spravodlivosti Slovenskej republiky opätovne predkladá do legislatívneho procesu  návrh zákona, ktorým sa mení a dopĺňa zákon č. 513/1991 Zb. Obchodný zákonník v znení neskorších predpisov. 

Návrh zákona bol prvý krát predložený do medzirezortného pripomienkového konania dňa 10 januára 2006. V súvislosti so schválením predčasných volieb do Národnej rady Slovenskej republiky bol 15. 3. 2006 vypustený z programu 60. schôdze Národnej rady Slovenskej republiky.    

Návrh zákona je predkladaný ako iniciatívny materiál.  

Cieľom predkladaného návrhu je odstránenie viacerých problémov aplikačnej praxe ako aj odstránenie legislatívno-technických nedostatkov, ktoré súvisia s existenciou zákona č. 7/2005 Z. z. o konkurze a reštrukturalizácii a o zmene a doplnení niektorých zákonov. Ide o zosúladenie platného právneho stavu. 

Návrh zákona ustanovuje na základe potreby zefektívnenia obchodovania s cennými papiermi viaceré zmeny, ktorých cieľom je skrátenie doby medzi upísaním akcií a ich obchodovateľnosťou na burze cenných papierov. Navrhované zmeny súvisia s materiálom Analýza mapujúca hlavné prekážky rozvoja kapitálového trhu a efektívneho prístupu slovenských firiem ku kapitálovému trhu, ktorý vláda slovenskej republiky prerokovala 11. januára 2006 a ktorý vypracovalo Ministerstvo financií Slovenskej republiky.   

Na základe transpozície ustanovení smernice Európskeho parlamentu a Rady 2003/58/ES z 15. júla 2003, ktorou sa mení a dopĺňa smernica Rady 68/151/EHS v súvislosti s požiadavkami na zverejňovanie s ohľadom na určité typy spoločností sa v návrhu zákona zavádzajú viaceré zmeny medzi ktoré napríklad patrí povinnosť podnikateľa, ktorý má v rámci svojej podnikateľskej činnosti zriadenú internetovú stránku svojho podniku, uvádzať na tejto stránke okrem identifikačných údajov o svojom podniku aj informáciu o jeho súčasnom právnom stave, najmä s dodatkom „v likvidácií“, „v konkurze“ alebo „vo vyrovnaní“. Uvedené informácie majú za cieľ zvýšiť ochranu spotrebiteľa.     

Navrhovaná úprava nebude mať dopad na štátny rozpočet, rozpočty obcí alebo rozpočty vyšších územných celkov, nebude mať vplyv na zamestnanosť, ani na tvorbu pracovných miest.
	
Návrh zákona je v súlade s Ústavou Slovenskej republiky, s medzinárodnými zmluvami, ktorými je Slovenská republika viazaná, s právom Európskej únie a s právom Európskych spoločenstiev.

DOLOŽKA  ZLUČITEĽNOSTI
návrhu zákona
s právom Európskych spoločenstiev a právom Európskej únie

1.      Predkladateľ právneho predpisu: vláda Slovenskej republiky

2.      Názov návrhu právneho predpisu:  zákon, ktorým sa mení a dopĺňa zákon č. 513/1991 Zb. Obchodný zákonník v znení neskorších predpisov

3.      Problematika návrhu právneho predpisu :
  a)  je upravená v práve Európskych spoločenstiev
primárne právo :
- čl. 44 ods. 2 písm. g) Zmluvy o založení Európskeho spoločenstva v platnom znení

sekundárne právo :
- Smernica Európskeho parlamentu a Rady 2003/58/ES z 15. júla 2003, ktorou sa mení a dopĺňa smernica Rady 68/151/EHS v súvislosti s požiadavkami na zverejňovanie s ohľadom na určité typy spoločností

        b)  nie je upravená v práve Európskej únie,
  c) nie je obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev.

4.      Záväzky Slovenskej republiky vo vzťahu k Európskym spoločenstvám a Európskej únii:
a) predmetná problematika je upravená Prílohe II. Aktu o podmienkach pristúpenia pripojenom k Zmluve o pristúpení Slovenskej republiky k Európskej únii, z čl. 2 Aktu o podmienkach pristúpenia vyplývajú pre Slovenskú republiku záväzky na prebratie predmetnej smernice,
b) pre uvedenú oblasť neboli ustanovené v Akte o podmienkach pristúpenia pripojenom k Zmluve o pristúpení Slovenskej republiky k Európskej únii žiadne prechodné obdobia, 
c) na základe uznesenia vlády, ktorým boli určené gestorské ústredné orgány štátnej správy zodpovedné za prebratie smerníc a vypracovanie tabuliek zhody k návrhom všeobecne záväzných právnych predpisov bolo Ministerstvo spravodlivosti určené za gestora predmetnej smernice, transpozičná lehota smernice 2003/58/ES je 31.12.2006,
d) proti Slovenskej republike sa nevedie konanie o porušení Zmluvy o založení Európskeho spoločenstva podľa čl. 226 až 228 Zmluvy o založení Európskeho spoločenstva v platnom znení,  
e) informácia o právnych predpisoch, v ktorých sú preberané smernice alebo rámcové rozhodnutia už prebraté spolu s uvedením rozsahu tohto prebratia: 
- Návrh zákona, ktorý mení a dopĺňa zákon č. 530/2003 Z. z. o obchodnom registri a o zmene a doplnení niektorých zákonov v znení neskorších predpisov,
- Obchodný zákonník

5. Stupeň zlučiteľnosti návrhu právneho predpisu s právom Európskych spoločenstiev a právom Európskej únie : úplná

6. Gestor  (spolupracujúce rezorty) : Ministerstvo spravodlivosti Slovenskej republiky

DOLOŽKA
finančných, ekonomických, environmentálnych vplyvov, vplyvov na zamestnanosť a podnikateľské prostredie k návrhu zákona o poistnej zmluve a o zmene  a doplnení niektorých zákonov

1. Odhad dopadov na verejné financie

Návrh zákona nemá vplyv na verejné financie.

2. Odhad dopadov na obyvateľov, hospodárenie podnikateľskej sféry a iných právnických osôb
 
Realizáciou predloženého návrhu zákona sa nepredpokladá negatívny vplyv na obyvateľov; predpokladá sa pozitívny dopad na podnikateľskú sféru v oblasti obchodovania s cennými papiermi. 
 
3. Odhad dopadov na životné prostredie
 
Realizáciou predloženého návrhu zákona sa nepredpokladá žiadny vplyv na životné prostredie.   	
 
4. Odhad dopadov na zamestnanosť
 
Realizáciou predloženého návrhu zákona sa nepredpokladá žiadny vplyv na nezamestnanosť ani na zamestnanosť občanov Slovenskej republiky. 
		
5. Analýza vplyvov na podnikateľské prostredie
 
Realizáciou predloženého návrhu zákona sa predpokladá zefektívnenie podnikateľského prostredia.     

B. Osobitná časť

Článok I:

K bodu 1 (§ 2 ods.3)
Predmetným ustanovením sa riešia problémy aplikačnej praxe. V praxi dochádzalo k prípadom, keď právnické osoby alebo fyzické osoby zaregistrovali svoje sídlo alebo miesto podnikania na adrese, ktorá patrila inej osobe bez jej vedomia. Na základe tohto ustanovenia sa právnickej alebo fyzickej osobe ukladá povinnosť mať k nehnuteľnosti alebo jej časti, ktorej adresa je ako jej sídlo alebo miesto podnikania zapísaná v obchodnom registri, živnostenskom registri alebo v inej evidencii ustanovenej osobitným zákonom, vlastnícke právo, alebo užívacie právo, ktoré užívanie nehnuteľnosti alebo jej časti ako sídla alebo miesta podnikania nevylučuje, alebo súhlas vlastníka tejto nehnuteľnosti alebo jej časti. V rámci užívacieho práva je zahrnuté aj spoluvlastníctvo nehnuteľnosti alebo jej časti, ak je užívanie umožnené na základe dohody spoluvlastníkov. 

K bodu 2 (§ 3a ods. 3) a 5 (§ 21 ods. 6 )
Doplnením odseku 3 v § 3a sa preberajú ustanovenia smernice Európskeho parlamentu a Rady 2003/58/ES z 15. júla 2003, ktorou sa mení a dopĺňa smernica Rady 68/151/EHS v súvislosti s požiadavkami na zverejňovanie s ohľadom na určité typy spoločností, ktorá ukladá členským štátom povinnosť zabezpečiť, aby podnikateľské subjekty, ktoré majú v súvislosti so svojím predmetom podnikania internetové stránky uvádzali na nich určité informácie. Predmetné ustanovenie je reakciou na technologický vývoj a zabezpečuje ochranu spotrebiteľa, ktorý sa rozhoduje aj na základe informácií, ktoré sú uvedené na internetových stránkach podnikateľských subjektov.       

K bodu 3 (§ 9 ods. 4) 
Zmena predmetného ustanovenia súvisí s novou právnou úpravou zavedenou zákonom č. 7/2005 Z. z. o konkurze a reštrukturalizácii a o zmene a doplnení niektorých zákonov. Ide o zosúladenie platného právneho stavu. Zmeny má iba legislatívno-technický charakter.

K bodu 4 (§ 13 ods. 5)
Pôvodné znenie odseku 3 sa do Obchodného zákonníka dostalo na základe návrhu poslankyne Národnej rady Slovenskej republiky a v aplikačnej praxi spôsobuje značné interpretačné problémy. Štatutárny orgán je totiž oprávnený konať v mene organizačnej zložky, ak je zapísaný v obchodnom registri príslušnom pre materskú spoločnosť.
 
K bodu 6 (§ 27 ods. 8)
Uvedené ustanovenie je premietnutím ustanovení smernice 2003/58/ES do nášho právneho poriadku a vyjadruje účinky zverejnenia cudzojazyčnej jazykovej verzie v zmysle návrhu ktorý mení a dopĺňa zákon č. 530/2003 Z. z. (v súčasnosti v legislatívnom procese), ktorý transponoval ustanovenia týkajúce sa  “dobrovoľného zverejňovania“ (v zmysle smernice 2003/58/ES)  listín v jazykoch krajín Európskeho hospodárskeho priestoru vo vzťahu k tretím osobám. Tretie osoby sa môžu dovolávať znenia „dobrovoľne zverejneného prekladu“, ak zapísaná osoba nepreukáže ich znalosť znenia uverejneného v štátnom jazyku. Ide o ochranu tretích osôb v prípade, keď zapísaná osoba nezabezpečí jednotnosť jazykových verzií uložených listín.
		
K bodu 7 (§ 54 ods. 1)
Zmena uvedeného ustanovenia odstraňuje obsahovú nejednotnosť medzi § 53 a § 54 ods. 1. Podľa znenia ustanovenia § 53 je spotrebiteľ v prípade nekalosúťažného konania oprávnený domáhať sa, aby sa rušiteľ takéhoto konania zdržal a odstránil závadný stav. Podľa súčasného znenia § 54 ods. 1 je v takomto prípade aktívne legitimovaný iba spotrebiteľ alebo právnická osoba oprávnená hájiť záujmy spotrebiteľov alebo súťažiteľov. Odstránením tejto nejednotnosti sa zároveň rozširuje stupeň právnej ochrany spotrebiteľa a je zabezpečené jeho ústavné právo na súdnu ochranu.  

K bodu 8 a 9 (§ 61 ods. 3) 
Predmetné body odstraňujú pochybnosti pri určovaní lehoty na vyplatenie vyrovnávacieho podielu, pri ktoré nebolo zrejmé o moment schválenia ktorej riadnej individuálnej účtovnej závierky ide (t.j. či ide o riadnu individuálnu účtovnú závierku za účtovné obdobie predchádzajúce účtovnému obdobiu, v ktorom zanikla účasť spoločníka v spoločnosti alebo riadnu individuálnu účtovnú závierku za účtovné obdobie, v ktorom zanikla účasť spoločníka v spoločnosti). Zároveň sa zjednodušuje režim vyplácania vyrovnávacieho podielu, ktorý viaže lehotu vyplatenia vyrovnávacieho podielu na moment zániku účasti spoločníka v spoločnosti a nie na moment schválenia riadnej individuálnej účtovnej závierky.         

K bodu 10 až 12  (§ 68 ods. 2, § 68 ods. 3 a § 68 ods. 4 )
Zmeny v predmetných ustanoveniach súvisia s novou právnou úpravou zavedenou zákonom č. 7/2005 Z. z. o konkurze a reštrukturalizácii a o zmene a doplnení niektorých zákonov. Ide o zosúladenie platného právneho stavu. Zmeny majú 
legislatívno-technický charakter.
V prípade ustanovenia § 68 ods. 2 sa zároveň ruší možnosť zániku spoločnosti bez likvidácie v prípade ak spoločnosť nemá žiaden majetok. Toto ustanovenie sa v aplikačnej praxi často krát používalo na výmaz spoločnosti z obchodného registra iba na základe vlastného rozhodnutia spoločnosti o tom že spoločnosť nemá žiaden majetok.      

K bodu 13 (§ 68 ods. 6)
Ustanovenie nadväzuje na doplnenie § 2 ods. 3, ktorý zaviedol povinnosť pre právnické osoby alebo fyzické osoby mať k nehnuteľnosti v ktorej je sídlo alebo miesto podnikania týchto osôb vlastnícke právo, užívateľské právo alebo súhlas vlastníka nehnuteľnosti. V navrhovanom ustanovení § 68 ods. 6  písmeno g) sa zakotvuje sankcia pre porušenie tejto povinnosti, čím sa zároveň garantuje zabezpečenie pravdivosti adresy sídla alebo miesta podnikania spoločnosti počas celej doby jej  trvania, nielen pri zápise do obchodného registra.

K bodu 14 (§ 68 ods. 9)
Zmenené znenie je reakciou na potreby aplikačnej praxe. Upresňuje sa, kto je osobou oprávnenou súdu preukazovať, že spoločnosť napriek tomu, čo dvakrát po sebe neuložila do zbierky listín účtovnú uzávierku, má majetok. Touto osobou je podľa návrhu osoba, ktorá osvedčí právny záujem na danej veci. Pôjde o tri kategórie osôb : spoločnosť, veritelia a spoločníci. Súd už nemusí túto otázku skúmať z úradnej moci.

K bodu 15 ( § 68 ods. 12)
Ustanovenie nadväzuje na navrhované body 1 a 13 tejto novely. V prípade, ak spoločnosť nie je vlastníkom nehnuteľnosti alebo jej časti a nemá ani súhlas vlastníka alebo oprávnenie užívať nehnuteľnosť alebo jej časť na účely sídla alebo miesta podnikania, a má v takejto nehnuteľnosti zapísané sídlo, súd rozhodne o jej zrušení z tohto dôvodu. Na čas počas likvidácie spoločnosti je potrebné určiť jej iné sídlo, a to najmä kvôli doručovaniu. Nebolo by spravodlivé, aby počas likvidácie, ktorá môže trvať aj niekoľko mesiacov, ako sídlo spoločnosti bola v obchodnom registri uvádzaná adresa nehnuteľnosti, ku ktorej už nemá likvidovaná spoločnosť žiaden právny vzťah.

K bodu 16 a 17 ( §71 ods. 4, § 72 ods. 2)
Zmeny v predmetných ustanoveniach súvisia s novou právnou úpravou zavedenou zákonom č. 7/2005 Z. z. o konkurze a reštrukturalizácii a o zmene a doplnení niektorých zákonov. Ide o zosúladenie platného právneho stavu. Zmeny majú iba legislatívno-technický charakter.

K bodu 18  a 19( § 108 ods. 1, § 109 ods. 1 ) 
Ustanovenia umožňujú spoločnostiam postupný prechod na euro, nakoľko hromadné prepočítanie základného imania nebude reálne možné.
 
K bodu 20 ( § 114 ods. 3)
Doplnenie odseku 3 v § 114 je reakciou na problémy aplikačnej praxe, ktorá v súčasnosti nerieši otázku zapisovania spoluvlastníkov spoločného obchodného podielu do obchodného registra. Ustanovenie vymenováva zoznam povinne zapisovaných údajov v prípade, ak dôjde k spoluvlastníctvu obchodného podielu.    
     
K bodu 21 ( § 154 ods.4)
Tento návrh spôsobí, že emitent bude môcť rozhodnúť o svojej premene na súkromnú spoločnosť v súlade s ustanoveniami §154 ods. 3 a 4 so súhlasom dvojtretinovej väčšiny hlasov prítomných akcionárov a nebude blokovaný skutočnosťou, že minoritní akcionári sa vôbec nedostavujú na valné zhromaždenia a nehlasujú o veciach týkajúcich sa stavu a chodu spoločnosti. Pre schválenie premeny spoločnosti na súkromnú bude postačovať zákonom vymedzený počet akcionárov nie viac ako 100, skutočnosť, že akcie nie sú prijaté na trh burzy a že premenu odsúhlasila dvojtretinová väčšina prítomných akcionárov.

K bodu 22 ( § 156 ods. 6)
Úprava má za cieľ zjednodušenie aplikačnej praxe. Zoznamy vedené spoločnosťami často krát nereflektujú zmeny akcionárov. Práva spojené s akciou na meno voči spoločnosti takto nebudú viazané na osobu zapísanú v zozname akcionárov. 

K bodu 23 (156a) 
Navrhované doplnenie ustanovenia § 156a reaguje na potreby aplikačnej praxe, v ktorej často krát dochádza k situácií, že spoločnosť aj nad rámec možnej súčasnej úpravy vyžaduje od akcionára preukázanie oprávnenia z evidencie zaknihovaných cenných papierov vedenou Centrálnym depozitárom. Takáto prax je v prípade menšinových akcionárov finančne náročná a šikanózna a obmedzuje uplatňovanie ich práv voči spoločnosti. Navrhovaná úprava jednoznačne prisudzuje povinnosť získania zoznamu oprávnených osôb samotnej spoločnosti.        

K bodom 24 až 26 ( § 163 ods. 4, § 167 ods. 1 a § 171 ods. 2)
Ustanovenia umožňujú, aby pri zakladaní akciovej spoločnosti na základe výzvy na upisovanie akcií bolo možné takúto akciovú spoločnosť založiť aj v prípade ak sa nepodarí upísať celá výška základného imania, ale aspoň výška, ktorá je zákonom ustanovená ako minimálna výška základného imania spoločnosti podľa § 162, pričom takéto upisovanie je umožnené v zakladateľskej zmluve alebo zakladateľskej listine. Dôvodom pre túto zmenu je požiadavka Ministerstva financií Slovenskej republiky odstrániť prekážky obchodovania na trhu cennými papiermi a zefektívniť proces uvedenia akcií na trh cenných papierov.  

K bodu 27 (§ 187 ods. 1 písmeno b))
Obchodný zákonník ustanovuje, že do pôsobnosti valného zhromaždenia patrí aj rozhodnutie  o vydaní dlhopisov, pritom ak dlhopisy nie sú konvertibilné, tak medzi dlhopisom a úverom fakticky nie je žiaden rozdiel.  Ide aj o terminologické spresnenie, nakoľko podľa Obchodného zákona môže spoločnosť vydávať iba prioritné a vymeniteľné dlhopisy, ktoré sú zameniteľné za akcie. 

K bodu 28 ( § 187 ods. 2)
Predmetné ustanovenie dopĺňa počet hlasov, ktorý je potrebný pri rozhodovaní o zmene verejnej akciovej spoločnosti na súkromnú akciovú spoločnosť.  

K bodu 29 ( § 204 ods. 2)
Navrhuje sa, aby pri zvýšení základného imania peňažnými vkladmi platila povinnosť splatiť v lehote určenej valným zhromaždením celý emisný kurz upísaných akcií, nielen v prípade ak je akciová spoločnosť kótovaná na burze, ale vždy ak sú akcie obchodnej spoločnosti obchodovateľné na burze.

K bodu 30 ( § 206 ods. 4)
Ak sa zvyšuje základné imanie len peňažnými vkladmi a zároveň sa podľa výzvy na upisovanie akcií môže základné imanie zvýšiť o účinne upísané akcie, je upisovanie akcií účinné a základné imanie sa zvýši bez ohľadu na to, či sa podarí upísať celá výška navrhovaného imania, ak došlo k splateniu menovitej hodnoty upísaných akcií. Uvedená zmena sa navrhuje preto, aby bolo možné aj pri zvýšení základného imania obchodovať s akciami na burze ihneď po ich účinnom upísaní, s cieľom skrátiť dobu medzi upísaním a obchodovaním na burze.
Cieľom ustanovenia je odstrániť prekážky obchodovania na trhu cennými papiermi, konkrétne zákonne upraviť možnosť obchodovania s upísanými akciami po splatení menovitej hodnoty, ešte pred zápisom do obchodného registra.  

K bodu 31 (§ 223 ods. 1)
Ide o implementáciu § 59 v spojení s § 260 aj do ustanovení o družstve, čím sa zvýrazní záväznosť tohto ustanovenia a predíde sa odlišnej úprave v stanovách družstiev. 

K bodu 32 (§ 223 ods. 2)
Uvedeným ustanovením sa do legislatívneho jazyka ustanovuje pojem “členský podiel“, ktorý v súčasnom znení zákona absentuje a je často chybne zamieňaný s pojmom „členský vklad“, pričom je zrejmé, že ide o dva obsahovo rozdielne pojmy. Členský podiel na rozdiel od členského vkladu predstavuje konkrétne práva a povinnosti člena ako aj im zodpovedajúcu účasť v družstve. Zavedenie uvedeného pojmu do družstevnej terminológie je analógiou vymedzenia obchodného podielu pri spoločnosti s ručením obmedzeným. Pojem „členský podiel“ definuje aj Nariadenie Rady (ES) č. 1435/2003 o stanovách európskeho družstva.         

K bodu 33 (§ 223 ods. 3)
Ustanovenie umožňuje spoločnostiam postupný prechod na euro, nakoľko hromadné prepočítanie základného imania nebude reálne možné.

K bodu 34 (§223 ods. 4) 
Pri vstupe právnických osôb za člena družstva sa často požaduje vyšší ako základný členský vklad určený pre fyzické osoba. Podľa doposiaľ platnej právnej úpravy nebolo jednoznačne zrejmé, či je takéto rozlíšenie možné, aj keď väčšina družstiev si toto rozlíšenie vo svojich stanovách zakotvila. Aplikačná prax uvíta oporu tohto postupu priamo v zákone. 

K bodu 35 (§ 223 ods. 6) 
Zmenou ustanovenia sa zohľadňuje úprava zákona č. 42/1992 zb. o transformácií družstiev v znení neskorších zákonov a to konkrétne ustanovení § 17f a 17g tohto zákona a zosúlaďuje sa platný právny stav.    

K bodu 36 (§ 228)
Aplikačná prax upozorňuje na problémy s osvedčovaním členstva členov družstiev v jednotlivých družstvách. Napriek tomu, že zákonná úpravu ustanovila právo člena žiadať o vydanie potvrdenia o členstve, tomuto právu nezodpovedá povinnosť družstva takéto ustanovenie vydať, k čomu aj v praxi v mnohých prípadoch dochádza. Novelizované ustanovenie má za cieľ odstrániť tieto problémy a jednoznačne ustanoviť družstvu povinnosť, aby v prípade žiadosti svojho člena vydalo osvedčenie o jeho členstve a o obsahu jeho zápisu v zozname. 

K bodom 37 (§ 233 ods. 3) a 38 ( § 233 ods. 4 )
Zmena uvedených ustanovení súvisí s navrhovanou novelizáciou ustanovenia § 61 ods. 3. Ide o zosúladenie týchto ustanovení.

K bodu 39 ( § 234 ods. 1) 
Za súčasného platného právneho stavu nie je možné aby bol vyrovnávací podiel okrem zákonom stanovených výnimiek uhradený inak ako peňažnými prostriedkami. Ustanovenie o spôsobe vyrovnania v § 234 ods.1 bolo formulované pred prijatím zákona o majetkovej transformácií družstiev. V praxi je nerealizovateľné vyplácať vyrovnávacie podiely v peniazoch, ak nárok vznikol z titulu nepeňažných vkladov a je preto potrebné umožniť družstvám určiť si v stanovách pre túto oblasť odchylnú úpravu.   

K bodom 40 a 42 ( § 254 ods. 2, § 768e)
Zmeny v predmetných ustanoveniach súvisia s novou právnou úpravou zavedenou zákonom č. 7/2005 Z. z. o konkurze a reštrukturalizácii a o zmene a doplnení niektorých zákonov. Ide o zosúladenie platného právneho stavu. Zmeny majú iba legislatívno-technický charakter.

K bodu 41 (§ 668 ods. 3) 
Zmena predmetného ustanovenia vyplýva zo spresnenia transpozície smernice Rady 86/653/EHS z 18.12.1986 o o koordinácii právnych predpisov členských štátov týkajúcich sa samostatných obchodných zástupcov.

K bodu 33 (Príloha)
Ide o legislatívno-technickú úpravu. V transpozičnej prílohe sa dopĺňa odkaz na smernicu Rady 86/653/EHS z 18.12.1986 o o koordinácii právnych predpisov členských štátov týkajúcich sa samostatných obchodných zástupcov a smernicu Európskeho parlamentu a Rady 2003/58/ES z 15. júla 2003, ktorou sa mení a dopĺňa smernica Rady 68/151/EHS v súvislosti s požiadavkami na zverejňovanie s ohľadom na určité typy spoločností. Zároveň sa uvádza úplné znenie prílohy vzhľadom na zjednotenie legislatívnej techniky pri uvádzaní právnych aktov ES.

Článok II:

Účinnosť zákona sa navrhuje na 1. január 2007 v súvislosti s termínom transpozície smernice 2003/58/ES a účinnosťou návrhu zákona, ktorý mení a dopĺňa zákon č. 530/2003 Z. z. o obchodnom registri a o zmene a doplnení niektorých zákonov v znení neskorších predpisov a o zmene a doplnení niektorých zákonov, ktorý sa predkladá spolu s predmetným návrhom.